“ታላቁን የኢትዮጵያ ሕዳሴ ግድብ የሚከለከል እና የሚያስቆም ኃይል የለም፡፡”  
“በቀጣይም መንግሥት የኢትዮጵያን ብሔራዊ ጥቅም ላለማስደፈር የሚያደርገውን በጎ እንቅስቃሴ ያለምንም ቅድመ ሁኔታ እንደግፋለን፡፡” የተለያዩ የፖለቲካ ፓርቲዎችየኢትዮጵያ መንግሥት በዓባይ ወንዝ አጠቃቀም ላይ ያሳየውን አቋም እንደሚደግፉ የፖለቲካ ፓርቲዎች አስታወቁ፡፡ በሀገሪቱ እየተንቀሳቀሱ ያሉ የፖለቲካ ፓርቲዎች በታላቁ ሕዳሴ ግድብ ዙሪያ ሁሉም ኢትዮጵያዊ ከመንግሥት ጎን እንዲቆም ጥሪ አቅርበዋል፡፡ የአሜሪካ ግምጃ ቤት የታላቁ የኢትዮጵያ ሕዳሴ ግድብን ውኃ ከመሙላትና የሙከራ ሥራ ከመጀመሩ በፊት በሦስቱ ሀገራ መካከል ስምምነት መፈረም እንዳለበት መግለጫ ማውጣቱ ይታወሳል፡፡ከአብመድ ጋር በስልክ ቆይታ ያደረጉት የኢትዮጵያ ዜጎች ለማኅበራዊ ፍትሕ (ኢዜማ)፣ የኢትዮጵያ ዴሞክራሲ ኅብረት (ኢዴኅ)፣ የዓሲምባ ዴምክራሲያዊ ፖርቲ (ዓዴፓ) እና የአማራ ዴሞክራሲያዊ ኃይል ንቅናቄ (አዴኃን) መግለጫውን አውግዘውታል፡፡የኢትዮጵያ ዜጎች ለማኅበራዊ ፍትሕ (ኢዜማ) ሊቀ መንበር የሺዋስ አሰፋ “መግለጫው የዓድዋ ድል በሚከበርበት ወቅት መውጣቱ የታሪክ ስላቅ ያለበት ይመስላል” ብለዋል፡፡ ኢትዮጵያ ዓባይ ወንዝን የመጠቀም ተፈጥሯዊ፣ ሕጋዊ እና ታሪካዊ መብት አላት፡፡ ግብጽን እና ሱዳንን ጨምሮ ሌሎች የተፋሰሱ ሀገራትም በሠላም እየተነጋገሩ ወንዙን መጠቀም ይኖርባቸዋል፡፡ ይሁን እንጂ የግብጽ እና የአሜሪካ ግምጃ ቤት አቋም የኢትዮጵያን ብሔራዊ ጥቅምና ሉዓላዊነት የሚጋፋ መሆኑን ተናግረዋል፡፡ ሊቀ መንበሩ በኢትዮጵያ ላይ የዓለም ፍርደ ገምድልነት በተደጋጋሚ መስተዋሉንም አመላክተዋል፡፡